I 1924 stod brødrene Henri og Francis Pélissier og Maurice Ville fram i avisen Le Petit Parisien og fortalte om alt de brukte for å kunne gjennomføre Touren. Bakgrunnen for artikkelen var at Henri Pélissier, etter en konflikt med arrangøren, valgte å stå av rittet sammen med de andre to. Journalisten Albert Londres fant dem på en lokal kafe, fremdeles i full sykkeluniform og med sykkelslangene stadig hengene over skuldrene. De tre rytterne fortalte Londres om hvilket slit rytterne måtte gjennom, og dro fram pilleglass og flasker med ulike stoffer. Artikkelen (Les Forçats de la Route) kom ut dagen etter og fikk stor oppmerksomhet i Frankrike, særlig ble folk forferdet av hvordan arrangøren behandlet rytterne.